Zagreb, 18. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Boške Ban Vlahek, zastupnice u Hrvatskom saboru, za davanjem mišljenja Povjerenstva,** na 98. sjednici, održanoj 18. rujna 2020.g,. daje sljedeće:

**MIŠLJENJE**

**Dužnosnica Boška Ban Vlahek, zastupnica u Hrvatskom saboru, podnošenjem prijave kao fizička osoba na Javni poziv za sufinanciranje energetske obnove obiteljskih kuća, koji provodi Fond za zaštitu okoliša i energetsku učinkovitost, ne nalazi se u situaciji sukoba interesa ili kršenja drugih odredbi ZSSI-a.**

Obrazloženje

Zahtjev za davanjem mišljenja Povjerenstva podnijela je dužnosnica Boška Ban Vlahek, zastupnica u Hrvatskom saboru. U knjigama ulazne pošte zahtjev je zaprimljen 7. rujna 2020.g. pod poslovnim brojem 711-U-3233-M-89/20-01-3 te se povodom istog vodi predmet broj M-89/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakon, stoga je i dužnosnica Boška Ban Vlahek, povodom obnašanja dužnosti zastupnice u Hrvatskom saboru obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica navodi da je Fond za zaštitu okoliša i energetsku učinkovitost (u daljnjem tekstu: Fond) dana 25. lipnja 2020.g. objavio Javni poziv za sufinanciranje energetske obnove obiteljskih kuća na svojoj internetskoj stranici te je isti bio otvoren za zaprimanje prijava na mrežnoj platformi dana 1. rujna 2020.g. u 9,00 sati. Dužnosnica navodi da je vlasnica obiteljske kuće na području Grada Čakovca na kojoj je nužno provesti mjere povećanja energetske učinkovitosti te da se stoga, u svojstvu fizičke osobe, prijavila na navedeni Javni poziv. Ističe kako ju je Fond 1. rujna 2020.g. obavijestio da je zaprimio njezin zahtjev na Javni poziv koji je podnijela toga dana u 9 sati, 15 minuta i 35 sekundi i da je njezina prijava evidentirana pod brojem KLASA: 310 34 20 15 2467.

Dužnosnica u svrhu očuvanja vlastitog integriteta i vjerodostojnosti traži mišljenje Povjerenstva bi li se sufinanciranjem energetske obnove obiteljske kuće u njezinu vlasništvu sredstvima Fonda našla u sukobu interesa, obzirom da obnaša dužnost zastupnice u Hrvatskom saboru.

Uvidom na internetsku stranicu Fonda, utvrđeno je da je raspisan Javni poziv za dodjelu sredstava za sufinanciranje energetske obnove obiteljskih kuća dana 25. lipnja 2020.g. te da raspoloživa sredstva Fonda iznose 170.900.000,00 kn, a kao njihovi korisnici navedeni su vlasnici ili suvlasnici obiteljskih kuća. U Javnom pozivu se navodi da Fond razmatra prijave prema datumu i vremenu njihova zaprimanja u aplikaciji te donosi odluku o odabiru korisnika sredstava za prijavu pristiglu na poziv koja udovoljava uvjetima iz Javnog poziva, koja se dostavlja podnositelju uz dva primjerka ugovora.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 9. Zakona o Fondu za zaštitu okoliša i energetsku učinkovitost („Narodne novine“ broj 107/03. i 144/12.) propisano je da Fondom upravlja Upravni odbor koji ima predsjednika i šest članovate da predsjednika i članove Upravnog odbora imenuje i raz­rješuje Vlada Republike Hrvatske.

Sukladno članku 10. navedenog Zakona voditelj poslovanja Fonda je direktor kojeg, kao i zamjenika direktora, imenuje i razrješuje Vlada Republike Hrvatske na prijedlog Upravnog odbora.

Člankom 24. istog Zakona propisano je da je Fond dužan dostaviti izvještaje o ostvarivanju programa rada i poslovanja za proteklu godinu ministru nadležnom za zaštitu okoliša i ministru nadležnom za energetiku u roku propisanom za podnošenje godišnjeg izvještaja. Izvještaj o programu rada i poslovanja Fond je dužan dostaviti ministru nadležnom za zaštitu okoliša i ministru nadležnom za energetiku i u drugo vrijeme na njihov zahtjev.

U konkretnome slučaju iz odredbi predmetnog Zakona proizlazi da direktora Fonda imenuje i razrješava Vlada Republike Hrvatske te da Fond dostavlja godišnje izvješće o radu ministru nadležnom za zaštitu okoliša i ministru nadležnom za energetiku. Također, iz navedenog Javnog poziva proizlazi da Fond odlučuje o dodjeli sredstava samostalno te da se sredstva odobravaju osobi čija prijava udovoljava kriterijima iz Javnog poziva.

Dužnosnica Boška Ban Vlahek u obnašanju dužnosti zastupnice u Hrvatskom saboru ne odlučuje o imenovanju direktora i zamjenika direktora Fonda niti razmatra izvještaje navedenog državnog tijela, slijedom čega se navedeni dužnosnici ne nalaze u odnosu podređenosti prema dužnosnici, što bi eventualno moglo dovesti u sumnju njihovu nepristranost u postupku dodjele sredstava za sufinanciranje energetske obnove kuća povodom zahtjeva dužnosnice.

Međutim, dužnosnica Boška Ban Vlahek ostvaruje pravo na sufinanciranje energetske obnove obiteljskih kuća sredstvima Fonda na identičan način i pod jednakim uvjetima kao i svaka drugi građanin. Dužnosnica ne može biti isključena ili ograničena od podnošenja prijave Fondu niti od korištenja sredstava radi obnove svoje obiteljske kuće samo zbog činjenice da obnaša dužnost zastupnice u Hrvatskom saboru, obzirom da u toj situaciji dužnosnica koristi prava koja joj pripadaju kao i svakoj drugoj fizičkoj osobi koja je vlasnik obiteljske kuće.

Stoga se podnošenjem prijave za sufinanciranjem kojim sudjeluje u javnom pozivu, dužnosnica ne nalazi u situaciji sukoba interesa u smislu čl. 2. ZSSI-a ili neke druge odredbe ZSSI-a, obzirom da donošenje relevantnih odluka nije u njezinoj nadležnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Boška Ban Vlahek, elektroničkom dostavom
2. Objava na internetskoj stranici Povjerenstva
3. Pismohrana